**ISPIT IZ OSNOVNIH ZNANJA O POUČAVANJU UČENIKA NA NAUKOVANJU**

Osobe koje u svrhu ishođenja dozvole (licencije) za provedbu naukovanja u skladu sa Zakonom o obrtu udovoljavaju uvjetima da postanu mentori, a nemaju položen majstorski ispit, trebaju položiti ispit kojim se dokazuje osnovno znanje o poučavanju učenika na naukovanju.

Ispit se polaže prema programu koji je utvrđen *Pravilnikom o programu ispita kojim se dokazuje osnovno znanje o poučavanju učenika na naukovanju, NN 107/2020.*

Prijave

Uvjet za prijavu ispita je završeno najmanje srednje strukovno obrazovanje na razini 4.1 Hrvatskog kvalifikacijskog okvira.

Prijave za svaki rok zaključuju se dvadeset jedan dan prije početka ispita.

Polaganje ispita

Teorijska znanja provjeravaju se putem pisanog ispita, a praktična znanja putem praktičnog zadatka.

Ispitna pitanja za pisani dio ispita određuje Hrvatska obrtnička komora.

Praktičan zadatak određuje Komisija u skladu s programom ispita. On obuhvaća izradu pisane pripreme za poučavanje učenika te demonstraciju postupka poučavanja i vrednovanja na konkretnom zadatku.

Pisani ispit ne može trajati duže od 90 minuta, dok praktični zadatak ne može trajati duže od 120 minuta.

Provjeru praktičnoga zadatka provode svi članovi Komisije.

Uspjeh

Na pisanom dijelu ispita:

Pisani ispit uspješno je položio kandidat koji postigne najmanje 60% mogućih bodova te mu se izriče ocjena »položio-la«.

Kandidatu koji na pisanom ispitu postigne manje od 30% mogućih bodova izriče se ocjena »nije položio« i upućuje ga se na ponovno polaganje.

Kandidat koji na pisanom ispitu postigne od 30% do 60% mogućih bodova ima pravo na usmeni ispit.

Na praktičnom dijelu ispita:

Uspjeh kandidata na praktičnom zadatku vrednuje se putem ocjenjivačke liste. Praktični zadatak uspješno je položio kandidat koji postigne najmanje 60% mogućih bodova.

Uspjeh kandidata na praktičnom zadatku izriče se: »položio-la« ili »nije položio-la«.

Ukupni uspjeh kandidata na Ispitu izriče se: »položio-la« ili »nije položio-la«.

Popravak:

Kandidat koji ne položi jedan dio ispita upućuje se na ponovno polaganje tog dijela u roku koji ne može biti kraći od četrnaest dana.

Obavijest o uspjehu na ispitu dostavlja se kandidatu u pisanom obliku putem aplikacije najkasnije u roku sedam dana od dana završetka ispita.

Spriječenost izlaska na ispit

Ako je kandidat spriječen pristupiti ispitu, o tome mora obavijestiti područnu obrtničku komoru najkasnije 48 sati prije početka ispita uz predočenje dokaza o spriječenosti, osim uslijed više sile o čemu se odgovarajući dokaz može predočiti nakon završetka ispita.

Kandidatu koji neopravdano ne pristupi ispitu ili tijekom ispita odustane od polaganja izriče se ocjena »nije položio«.

Cijena polaganja ispita iznosi 800,00 kuna *(106,18 EUR)\*.*

Svaki kandidat prilikom službene prijave ispita uplaćuje akontaciju za polaganje ispita u iznosu od 200,00 kuna *(26,54 EUR)\**. Iznos akontacije sadržan je u cijeni ispita.